২০১০ সালে তিনি প্রথমবারের মতো যোগাযোগ করেন মোতালেব বাহিনীর প্রধান মোতালেবের সঙ্গে। তাকে বোঝানোর চেষ্টা করেন জলদস্যু জীবন ছাড়তে। প্রথমে রাজি হলেও পরে মোতালেব পিছিয়ে যান। এর কয়েকদিন পর র‌্যাপিড অ্যাকশান ব্যাটালিয়ন (র‌্যাব) বাহিনীর গুলিতে তার মৃত্যু হয়। কিন্তু আশা ছাড়েননি মোহসীন। একের পর এক প্রতিবেদনে তিনি তুলে ধরতে থাকেন জলদস্যু এবং এই অঞ্চলের জেলেসহ অসহায় মানুষের দুঃখ-বেদনার কথা। মোহসীন বলেন, আমি সুন্দরবন গেছি বারবার। গোটা অঞ্চলটা এক সময়ে আমার চেনা হয়ে যায়। জলদস্যুরা আমাকে চিনতে পারে। আমার সম্পর্কে জানতে পারে। তাদের সাথে আমি নিয়মিত যোগাযোগ করতাম, মোবাইল কথা বলতাম। একটা সময় পরে তারা আমাকে বিশ্বাস করে এবং আমার ওপর আস্থা রাখতে শুরু করে।